section_heading: Sarajevske godine 1967. – 1974.
paragraph_text: Sastav Pro arte skrenuo je na sebe pažnju nastupima na ondašnjim brojnim festivalima;  Zagreb 68 i Vaš šlager sezone 69, kao i na Pop festivalu - svjetskom studentskom skupu u Sofiji 1968. godine. Svoju prvu singl ploču snimili su 1969. godine za zagrebački Jugoton, Takav je život / Liza (producent Esad Arnautalić), potom su izbacili još četiri singl ploče, te 1970. godine svoj prvi album - Pruži mi ruku ljubavi. Od samog starta o njima je vladalo podvojeno mišljenje, za prave rockere su oni svirali kuruzu (kako se to u žargonu zagrebačkih muzičara govorilo) međutim šira jugoslavenska publika imala je drukčije mišljenje i kupovala njihove uradke u ozbiljnim tiražama (Pro arte su navodno prodali oko osam milijuna ploča<ref>). Potom su Pro arte izbacili dva hita, koja se vrte do dana današnjeg; Lola i Tike tike tačke. Grupa Pro arte imala je uspjehe i na festivalima zabavne glazbe, poput pobjede u Sarajevu s pjesmom Nemoj draga plakati (1972.)